## El Consell inicia tràmits per a recórrer davant del Constitucional la llei d’amnistia perquè considera que vulnera el principi de legalitat, el dret a la igualtat i la divisió de poders

*** El Govern Valencià acorda sol·licitar l’emissió del preceptiu dictamen al CJC i autoritza l’Advocacia de la Generalitat a iniciar els passos per a interposar este recurs d’inconstitucionalitat
* El ple de l’executiu autonòmic anuncia un recurs contenciós administratiu davant del Suprem davant la “negativa” del president del Govern, Pedro Sánchez, a convocar la Conferència de Presidents
* Ruth Merino informa que s’està investigant un contracte menor fet per l’anterior Consell amb l’empresa vinculada a la fins ara directora de l’Institut de les Dones, Isabel García**

El Consell ha acordat autoritzar l’Advocacia de la Generalitat a iniciar els tràmits per a interposar un recurs d’inconstitucionalitat contra la Llei orgànica 1/2024, d’amnistia per a la normalització institucional, política i social a Catalunya, en estimar que infringix diversos preceptes de la Constitució Espanyola i de l’Estatut d’Autonomia, entre els quals figuren el principi de legalitat, el dret a la igualtat davant la llei o la divisió de poders.

A través d’este acord, se sol·licita l’emissió, amb caràcter previ a la interposició del recurs, del preceptiu dictamen del Consell Jurídic Consultiu de la Comunitat Valenciana i s’autoritza l’Advocacia General de la Generalitat a iniciar els tràmits per a la interposició d’este recurs d’inconstitucionalitat, tal com ha explicat en la roda de premsa la portaveu i consellera d’Hisenda, Ruth Merino.

“Tenim la ferma determinació d’arribar fins al final amb l’aprovació d’una norma que trenca amb la igualtat entre tots els espanyols, que premia els que delinquixen, fins i tot amb delictes de malversació, i que relega la resta de ciutadans a ser ciutadans de segona”, ha assenyalat la consellera.

Ruth Merino ha subratllat en este sentit que la llei d’amnistia suposa una vulneració, per part del poder legislatiu, del principi de legalitat consagrat per la Constitució, així com del dret a la igualtat de tots els espanyols davant la llei, reconegut per la Carta Magna i recollit en l’Estatut, i també representa una vulneració de la divisió de poders, “en furtar als jutges i magistrats les seues funcions de jutjar i fer executar el jutjat”.

**Recurs davant el Tribunal Suprem**

D’altra banda, la portaveu ha anunciat que el Govern Valencià presentarà un recurs contenciós administratiu davant el Tribunal Suprem davant la “negativa” del president Govern d’Espanya, Pedro Sánchez, a convocar la Conferència de Presidents.

El Consell argumenta en este sentit que s’ha incomplit l’obligació legal de convocar la Conferència de Presidents dos vegades a l’any, tal com establix el reglament que regula este òrgan de participació, i a més, recorda que tampoc l’ha convocada davant l’expressa petició de més de 10 presidents de comunitats i ciutats autònomes (en concret, per 14, entre les quals es troba la Comunitat Valenciana) presentada el novembre de 2023.

Ruth Merino també ha recordat que s’ha demanat la celebració d’esta conferència de presidents no solament per a abordar la crisi migratòria, sinó també altres qüestions igualment prioritàries com la reforma del sistema de finançament, sense que fins ara s’haja atés esta petició.

Per això, davant la “inactivitat” del Consell i el que es considera una “deslleialtat institucional”, s’ha decidit acudir a la via contenciosa administrativa per a reclamar la convocatòria d’este òrgan d’interlocució del Govern amb les comunitats autònomes.

**Investigació sobre un contracte menor**

Així mateix, la consellera ha informat que s’està investigant “un contracte menor realitzat per l’anterior Consell del Botànic amb l’empresa vinculada a la fins ara directora de l’Institut de les Dones, Isabel García”, cessada este dimecres pel Consell de Ministres. La portaveu ha indicat que, arran dels últims esdeveniments, i, atés que a l’actual executiu valencià li preocupa la destinació de “fins a l’últim euro dels valencians”, s’ha iniciat esta investigació per a conéixer els “termes i circumstàncies” en què es va produir esta contractació i determinar si ha pogut haver-hi “tracte de favor”.

Segons ha indicat Ruth Merino, es tracta d’un contracte menor firmat el maig de 2023 per la llavors directora General de l’Institut Valencià de les Dones i per la Igualtat de Gènere, María Such, per import de 14.250 euros, dirigit a cobrir el servici d’informació, assessorament, prevenció i denúncia en els punts violetes en festivals de la Comunitat Valenciana. La contractació va finalitzar el setembre de 2023.

**Oferta d’ocupació pública en Educació**

A més, el Consell ha aprovat l’oferta d’ocupació pública de personal docent no universitari dependent de la Conselleria d’Educació, Cultura, Universitats i Ocupació per a l’any 2024.

En concret, la taxa de reposició és de 1.339 llocs docents, però enguany, amb la finalitat de reduir el percentatge de personal funcionari interí i avançar en l’estabilitat en l’ocupació pública docent, s’ha decidit augmentar en un 20 % esta taxa i, per tant s’oferixen 268 places més.

El nombre de places per procediment d’ingrés serà de 1.590 places per a Secundària; 7 places per a professorat especialistes en sectors singulars de la Formació Professional; 6 places per a Escoles Oficials d’Idiomes; 2 places per a professorat de Música i Arts Escèniques; i 2 places per a professorat d’Arts Plàstiques i Disseny. Del total de places es reservarà un 10 % per a persones amb diversitat funcional.

El Consell ha acordat també el nomenament de José Manuel Camarero Benítez com a secretari autonòmic de Turisme, i el seu cessament com a director general de Turisme. Així mateix, s’ha aprovat la designació d’Israel Martínez Fernández en la vacant que deixa José Manuel Camarero en esta direcció general.

Fecha: 23/07/2024